Къэнэжар зы мащIэ дыдэт
«Биолог-Новокубанск» (Прогресс) — «Спартак-Налшык» (Налшык) — 1:1 (0:0). Прогресс. «Биолог» стадион. ЩэкIуэгъуэм и 18-м. ЦIыху 200 еплъащ.
Судьяхэр Зубов (Iузэв), Селезнёв, Мезенцев (тIури Воронеж щыщщ).
«Биолог-Новокубанск»: Сиукаев, Соколов, Янзин, Кучиев, Дмитриенкэ, Малыш, Феоктистов, Моисеев (Гояев, 59), Борисов, Ивашин (Шеховцов, 87), Федосеев (Ходотов, 75).
«Спартак-Налшык: Щоджэн, Лелюкаев (Тебэрды, 90+1), Абидинов, Шахтиев, Каркаев, Ахриев, Медников, Миронов, Мэшыкъуэ, Гугуев (Ашуев, 90+1), ЛIуп.
Топхэр дагъэкIащ: ЛIупым, 52 (0:1). Борисовым, 90+3 (1:1).
Дагъуэ къыхуащIащ Мироновым.
Урысей Федерацэм футболымкIэ и етIуанэ дивизионым и «Ипщэ» гупым 2017 — 2018 гъэхэм щекIуэкI зэхьэзэхуэм и мыгъэрей Iыхьэр щэбэт кIуам зэфIэкIащ. КъыдэщIхэм ар гукъинэж щащIыну «Спартак-Налшыкым» и футболистхэр хущIэкъуащ икIи зыкъомкIэ къайхъулIащ.
Джэгум и япэ дакъикъэхэм щегъэжьауэ ди щIалэхэм тепщэныгъэр яубыдащ. Зым адрейр къыкIэлъыкIуэу ахэр хэгъэрейхэм ебгъэрыкIуэрт. «Биолог-Новокубанск»-р зыкъомрэ налшыкдэсхэм япэщIэтыфащ, арщхьэкIэ 52-нэ дакъикъэм, Мэшыкъуэ Хьэчим ижьырабгъумкIэ къыщыхита топыр ЛIуп Ислъам щхьэкIэ щыдигъэкIым, пэлъэщыжакъым.
Япэ ища пэтми, «Спартак-Налшыкым» и ебгъэрыкIуэныгъэхэр игъэкIащхъэртэкъым. Хэгъэрейхэм хуабжьу гугъу зрагъэхьын хуей хъурт аргуэру топ къыхудамыгъэкIын папщIэ.
ЗэIущIэр апхуэдэу иухыну куэдым къащыхъуат икIи стадионым къекIуэлIа цIыху бжыгъэ мащIэри зэбгрыкIыжу хуежьат, ди щIалэхэм текIуэныгъэр щаIэщIэкIам. Джэгум къыщIагъуа дакъикъищыр щиух дыдэм угловой къыхитэну «Био- лог-Новокубанск»-м Iэмал игъуэтащ. Топыр къиубыдыну гъуэм къыдэцIэфта Щоджэн Борис абы лъэIэсакъым икIи Борисовым бжыгъэр зэхуэдэ ищIыжащ.
Iуэхур ягъэзэкIуэжыну ди щIалэхэм зэман къахуэнэжатэкъым. Арати, зэрытемыгъэкIуауэ, 1:1-уэ, командэхэр мамыру зэбгъэдэкIыжащ, мы илъэсыр иухыхукIэ загъэпсэхуну. АдэкIэ щIэрыщIэу зэхьэзэхуэм зыхуэгъэхьэзырын щIадзэжынущ, гъатхэпэм и 10-м пащэн хуэдэу.
Мы гъэм и иужьрей джэгугъуэр ебзыхьэкIауэ екIуэкIащ. ЩыIэн хуея зэIущIэхэм я ныкъуэр, командэхэр зэгурыIуэри, гъатхэм ягъэIэпхъуащ. АрщхьэкIэ адрей екIуэкIахэм яхузэфIэкIащ зэхьэзэхуэм бжьыпэр щызыIыгъыр аргуэру яхъуэжыну. Апхуэдэу «Армавир»-м пашэныгъэр зыIэригъэхьэжащ, и стадионым «Анжи-2»-р 3:1-уэ щыхигъащIэри. Абы и хьэрхуэрэгъу нэхъыщхьэ «IэфIыпсым» мы гъэм иригъэкIуэкIыну зэIущIэхэр иухати, зы увыпIэкIэ къекIуэтэхащ.
БжыгъэшхуэкIэ къыхагъэщIащ Мейкъуапэ и «Дружба»-р. Краснодар щыIэу ар 0:3-уэ къыпикIуэтащ щIыпIэ «Кубань-2»-м.
ДыщэкI Хьэзрэт зи тренер нэхъыщхьэ Новороссийск и «Черноморец»-р пэлъэщыфакъым Осетие Ищхъэрэ-Аланием и командэ нэхъыщхьэм. Владикавказ щыIа зэIущIэр зэрытемыгъэкIуауэ, 1:1-уэ, иухащ.
Урысей Федерацэм футболымкIэ и етIуанэ дивизионым и «Ипщэ» гупым хуабжьу удэзыхьэхыу щокIуэкI гъуащхьауэхэм я зэпеуэри. Зэхьэзэхуэм зэрыщIидзэрэ топ 13 дигъэкIауэ абы бжьыпэр щиIыгъщ «Краснодар-2»-м и пашэ Белоус Илья. Ику иту зэIущIэ къэс зэ къыщыхэжаныкI Къалмыкъ Амур зэкIэ етIуанэщ. Нэхъ кIасэу зэпеуэм хыхьами, абы топи 10 дигъэкIыну хузэфIэкIащ. «IэфIыпсым» и гъуащхьауэ ди лъахэгъу лъэрызехьэм зы мащIэ дыдэщ къызэрыкIэрыхур ЛIуп Ислъам. Ар 9 къыхэжаныкIащ, абы щыщу 5 иужь джэгугъуиплIым. «Ипщэ» гупым и гъуащхьауэ нэхъыфIхэм яхэтщ «Ангушт»-м и гъуащхьауэ, мы гъэм топи 6 дэзыгъэкIа Къуэн Заурбэчи.
Жыласэ Заурбэч.
